b"\n_START_ARTICLE_\nAustralian Open\n_START_SECTION_\nDesf\xc4\x83\xc8\x99urare\n_START_PARAGRAPH_\nTurneul se desf\xc4\x83\xc8\x99oar\xc4\x83 \xc3\xaen luna ianuarie (fiind astfel primul din seria celor de Mare \xc8\x98lem pe parcursul sezonului), pe durata a dou\xc4\x83 s\xc4\x83pt\xc4\x83m\xc3\xa2ni, fiind g\xc4\x83zduit de complexul \xe2\x80\x9eMelbourne Park\xe2\x80\x9d, de la Melbourne (\xc3\xaen trecut s-a desf\xc4\x83\xc8\x99urat la Complexul Kooyong din Melbourne, suprafa\xc8\x9ba de joc fiind iarba). Principalele arene ale complexului sunt Rod Laver Arena, cu o capacitate de 14.820 de locuri \xc8\x99i Hisense Arena cu o capacitate maxim\xc4\x83 de 11 mii de locuri.\n_START_SECTION_\nIstorie\n_START_PARAGRAPH_\nAustralian Open este organizat de Tennis Australia, fosta Lawn Tennis Association of Australia (LTAA), \xc8\x99i s-a desf\xc4\x83\xc8\x99urat pentru prima oar\xc4\x83 pe Warehouseman's Cricket Ground din St Kilda Road, Melbourne \xc3\xaen 1905._NEWLINE_Turneul a fost denumit ini\xc8\x9bial The Australasian Championships devenind apoi Australian Championships \xc3\xaen 1927 \xc8\x99i Australian Open din 1969. Din 1905, Australian Open s-a disputat \xc3\xaen cinci ora\xc8\x99e australiene \xc8\x99i dou\xc4\x83 ora\xc8\x99e neozeelandeze dup\xc4\x83 cum urmeaz\xc4\x83: Melbourne (de 50 de ori), Sydney (de 17 ori), Adelaide (de 14 ori), Brisbane (de 8 ori), Perth (de 3 ori), Christchurch (\xc3\xaen 1906), \xc8\x99i Hastings (\xc3\xaen 1912). \xc3\x8en 1972, c\xc3\xa2nd s-a decis ca turneul s\xc4\x83 se desf\xc4\x83\xc8\x99oare \xc3\xaen fiecare an \xc3\xaen acela\xc8\x99i ora\xc8\x99, Kooyong Lawn Tennis Club din Melbourne a fost locul ales deoarece acest ora\xc8\x99 atr\xc4\x83gea suport financiar \xc8\x99i logistic mai substan\xc8\x9bial._NEWLINE_Melbourne Park (fost Flinders Park) a fost construit la timp pentru a g\xc4\x83zdui turneul din 1988, \xc3\xaentruc\xc3\xa2t  Kooyong devenise insuficient pentru amploarea evenimentului. Mutarea \xc3\xaen Melbourne Park a fost un succes imediat, num\xc4\x83rul de spectatori cresc\xc3\xa2nd cu 90% \xc3\xaen 1988 (266.436) fa\xc8\x9b\xc4\x83 de edi\xc8\x9bia anterioar\xc4\x83 desf\xc4\x83\xc8\x99urat\xc4\x83 la Kooyong (140.000)._NEWLINE_Din cauza distan\xc8\x9bei mari p\xc3\xa2n\xc4\x83 la locul de disputare, la \xc3\xaenceput foarte pu\xc8\x9bini juc\xc4\x83tori str\xc4\x83ini se \xc3\xaenscriau la turneu. \xc3\x8en anii 1920, c\xc4\x83l\xc4\x83toria cu vaporul din Europa p\xc3\xa2n\xc4\x83 \xc3\xaen Australia dura aproximativ 45 de zile. Primii juc\xc4\x83tori care au venit cu avionul \xc3\xaen Australia au fost echipa de Cupa Davis a Statelor Unite, \xc3\xaen noiembrie 1946. Chiar \xc3\xaen interiorul \xc8\x9b\xc4\x83rii, c\xc4\x83l\xc4\x83toria nu era u\xc8\x99oar\xc4\x83. C\xc3\xa2nd turneul s-a \xc8\x9binut la Perth, nimeni din Victoria sau din New South Wales nu a parcurs cu trenul distan\xc8\x9ba de aproximativ 3.000\xc2\xa0km \xc3\xaentre coasta de vest \xc8\x99i cea de est. \xc3\x8en Christchurch \xc3\xaen 1906, din 10 participan\xc8\x9bi, doar doi erau australieni, iar turneul a fost c\xc3\xa2\xc8\x99tigat de un neozeelandez._NEWLINE_Primele turnee ale Australasian Championships au suferit din cauza competi\xc8\x9biei celorlalte turnee australasiatice, \xc8\x99i \xc3\xaenainte de 1905 fiecare stat al Australiei \xc8\x99i Noua Zeeland\xc4\x83 aveau fiecare propriul campionat, primul fiind organizat \xc3\xaen 1880 la Melbourne \xc8\x99i denumit Campionatul Coloniei Victoria (Devenit ulterior Campionatul Victoriei). \xc3\x8en acei ani, de departe cei mai buni doi juc\xc4\x83tori\xe2\x80\x94australianul Norman Brookes (al c\xc4\x83rui nume \xc3\xael poart\xc4\x83 ast\xc4\x83zi trofeul turneului de simplu masculin) \xc8\x99i neozeeleandezul Anthony Wilding\xe2\x80\x94aproape c\xc4\x83 nu au participat la turneu. Brookes a venit o dat\xc4\x83 \xc8\x99i a c\xc3\xa2\xc8\x99tigat \xc3\xaen 1911 iar Wilding a participat \xc8\x99i a c\xc3\xa2\xc8\x99tigat de dou\xc4\x83 ori (\xc3\xaen 1906 \xc8\x99i \xc3\xaen 1909). \xc3\x8ent\xc3\xa2lnirile lor de la Campionatele Victoriene \xc8\x99i de la Wimbledon au ajutat la determinarea celui mai bun juc\xc4\x83tor australasiatic. Chiar \xc8\x99i c\xc3\xa2nd Australasian Championships s-a \xc8\x9binut la Hastings, \xc3\xaen Noua Zeeland\xc4\x83, \xc3\xaen 1912, Wilding, de\xc8\x99i triplu campion la Wimbledon, nu s-a \xc3\xaentors \xc3\xaen \xc8\x9bara natal\xc4\x83. Aceasta era o problem\xc4\x83 frecvent\xc4\x83 \xc3\xaen acea vreme. Brookes a mers \xc3\xaen Europa doar de trei ori, ajuns \xc3\xaen Challenge Round la Wimbledon o dat\xc4\x83 \xc8\x99i c\xc3\xa2\xc8\x99tig\xc3\xa2nd turneul de dou\xc4\x83 ori. Astfel, numero\xc8\x99i juc\xc4\x83tori nu jucaser\xc4\x83 niciodat\xc4\x83 \xc3\xaen campionatele australiene: Renshaw, Doherty, William Larned, Maurice McLoughlin, Beals Wright, Bill Johnston, Bill Tilden, Ren\xc3\xa9 Lacoste, Henri Cochet, Bobby Riggs, Jack Kramer, Ted Schroeder, Pancho Gonzales, Budge Patty, Manuel Santana, Jan Kodes \xc8\x99i al\xc8\x9bii, \xc3\xaen vreme ce Brookes, Ellsworth Vines, Jaroslav Drobny, Manuel Orantes, Ilie N\xc4\x83stase la 35 de ani, \xc8\x99i Bjorn Borg au participat o singur\xc4\x83 dat\xc4\x83._NEWLINE_\xc3\x8encep\xc3\xa2nd cu 1969, c\xc3\xa2nd s-a \xc8\x9binut primul Australian Open la Milton Courts \xc3\xaen Brisbane, turneul a fost deschis tuturor juc\xc4\x83torilor, inclusiv profesioni\xc8\x99tilor care nu aveau drept de joc \xc3\xaen circuitul tradi\xc8\x9bional. Totu\xc8\x99i, cu excep\xc8\x9bia edi\xc8\x9biilor din 1969 \xc8\x99i 1971, mul\xc8\x9bi dintre cei mai buni juc\xc4\x83tori au lipsit de la acest turneu p\xc3\xa2n\xc4\x83 \xc3\xaen 1982, din cauza distan\xc8\x9bei, a datei neconvenabile (\xc3\xaen preajma Cr\xc4\x83ciunului \xc8\x99i a Anului Nou), \xc8\x99i a premiului redus\xe2\x80\x94\xc3\xaen 1970, National Tennis League (NTL), din care f\xc4\x83ceau parte Rod Laver, Ken Rosewall, Andres Gimeno, Pancho Gonzales, Roy Emerson \xc8\x99i Fred Stolle, \xc8\x99i-a \xc3\xaempiedicat juc\xc4\x83torii s\xc4\x83 se \xc3\xaenscrie la turneu deoarece garan\xc8\x9biile nu erau suficiente, edi\xc8\x9bia fiind c\xc3\xa2\xc8\x99tigat\xc4\x83 de Arthur Ashe._NEWLINE_\xc3\x8en 1983, s-au \xc3\xaenscris la turneu Ivan Lendl, John McEnroe, \xc8\x99i Mats Wilander. Wilander a c\xc3\xa2\xc8\x99tigat la simplu, dup\xc4\x83 care a c\xc3\xa2\xc8\x99tigat ambele meciuri de simplu din finala Cupei Davis din acel an, desf\xc4\x83\xc8\x99urat\xc4\x83 la Kooyong la pu\xc8\x9bin timp dup\xc4\x83 turneu. \xc3\x8en urma edi\xc8\x9biei din 1983 a Australian Open, Federa\xc8\x9bia Interna\xc8\x9bional\xc4\x83 de Tenis a sugerat Asocia\xc8\x9biei Australiene de Tenis de C\xc3\xa2mp s\xc4\x83 schimbe locul de disputare al turneului, deoarece arena Kooyong nu putea s\xc4\x83 g\xc4\x83zduiasc\xc4\x83 un eveniment at\xc3\xa2t de mare, iar \xc3\xaen 1988 turneul s-a \xc8\x9binut pentru prima oar\xc4\x83 la complexul Flinders Park (numit ulterior Melbourne Park) pe suprafa\xc8\x9b\xc4\x83 Rebound Ace._NEWLINE_\xc3\x8enainte de perioada Melbourne Park, datele turneului fluctuau \xc8\x99i ele, mai ales \xc3\xaen primii ani din cauza unor evenimente excep\xc8\x9bionale sau \xc3\xaen func\xc8\x9bie de clima din diversele locuri unde se juca. De exemplu, imediat dup\xc4\x83 primul r\xc4\x83zboi mondial, turneul din 1919 s-a \xc8\x9binut \xc3\xaen ianuarie 1920, turneul din 1920 disput\xc3\xa2ndu-se imediat dup\xc4\x83 aceea, \xc3\xaen martie, iar turneul din 1923 din Brisbane s-a disputat iarna, \xc3\xaen august, c\xc3\xa2nd vremea era mai pu\xc8\x9bin cald\xc4\x83 \xc8\x99i umed\xc4\x83. Dup\xc4\x83 ce un prim turneu din 1977 s-a disputat \xc3\xaen decembrie 1976 \xe2\x80\x93 ianuarie 1977, organizatorii au decis s\xc4\x83 mute turneul mai t\xc3\xa2rziu cu c\xc3\xa2teva zile, \xc8\x99i apoi s-a organizat un nou turneu din 1977 (ce a luat sf\xc3\xa2r\xc8\x99it la 31 decembrie) dar acesta nu a mai atras cei mai buni juc\xc4\x83\xc8\x9bori. \xc3\x8entre 1982 \xc8\x99i 1985, turneul s-a jucat \xc3\xaen mijlocul lunii decembrie, dup\xc4\x83 care s-a hot\xc4\x83r\xc3\xa2t mutarea urm\xc4\x83torului turneu la jum\xc4\x83tatea lunii ianuarie (ianuarie 1987), \xc8\x99i astfel \xc3\xaen 1986 nu s-a \xc8\x9binut niciun turneu. Din 1987, data Australian Open date nu s-a mai modificat. Totu\xc8\x99i, unii juc\xc4\x83tori de top, includsiv Roger Federer \xc8\x99i Rafael Nadal, au spus c\xc4\x83 turneul se \xc8\x9bine prea cur\xc3\xa2nd dup\xc4\x83 s\xc4\x83rb\xc4\x83torile de Cr\xc4\x83ciun \xc8\x99i Anul Nou, \xc8\x99i c\xc4\x83 astfel juc\xc4\x83torii nu ating forma de v\xc3\xa2rf \xc3\xaen acea perioad\xc4\x83, exprim\xc3\xa2ndu-\xc8\x99i dorin\xc8\x9ba ca turneul s\xc4\x83 fie mutat \xc3\xaen februarie._NEWLINE_Schimbarea locului de disputare s-a discutat \xc3\xaen 2008, c\xc3\xa2nd autorit\xc4\x83\xc8\x9bile din New South Wales \xc8\x99i-au ar\xc4\x83tat dorin\xc8\x9ba de a prelua organizarea turneului, la Glebe Island (Sydney) \xc3\xaencep\xc3\xa2nd cu 2016, c\xc3\xa2nd expir\xc4\x83 contractul cu Melbourne. Wayne Kayler-Thomson, pre\xc8\x99edintele Victorian Events Industry Council, a r\xc4\x83spuns ferm cer\xc3\xa2nd ca Melbourne s\xc4\x83 p\xc4\x83streze evenimentul, \xc8\x99i, \xc3\xaentr-un atac la adresa autorit\xc4\x83\xc8\x9bilor din New South Wales, a spus c\xc4\x83, \xe2\x80\x9eeste o dezam\xc4\x83gire c\xc4\x83 cei din New South Wales nu pot s\xc4\x83 fie originali \xc8\x99i s\xc4\x83-\xc8\x99i caute ni\xc8\x99te evenimente ale lor, \xc3\xaen loc s\xc4\x83 \xc3\xaencerce s\xc4\x83 canibalizeze alte ora\xc8\x99e australiene.\xe2\x80\x9d_NEWLINE_\xc3\x8en 2009, pentru prima oar\xc4\x83, turneele de dublu masculin \xc8\x99i feminin au fost c\xc3\xa2\xc8\x99tigate de dou\xc4\x83 perechi de fra\xc8\x9bi, surorile Venus \xc8\x99i Serena Williams c\xc3\xa2\xc8\x99tig\xc3\xa2nd turneul feminin, \xc3\xaen timp ce Bob \xc8\x99i Mieke Bryan \xc8\x99i-au adjudecat titlul masculin de dublu."